Paypal har kig på bitcoin-samarbejde

En filial under Ebay-ejede Paypal er eftersigende i gang med forhandlinger om samarbejde med bitcoin-virksomheder.

Ebays datterselskab, Paypal, har talt med bitcoin-virksomheder som Coinbase om at integrere kryptovalutaen i betalingssystemet Braintree, der hører under Paypal. Det skriver det britiske teknologimedie The Register på baggrund af en artikel bag en paywall fra Wall Street Journal.

Forhandlingerne handler om at få Braintree til at acceptere den virtuelle møntfod. Der er dog ingen egentlig aftale på plads endnu.

Paypal købte betalingsportalen Braintree i september sidste år for 800 millioner dollars. Braintree havde specialiseret sig i mobilbetalinger, da Paypal købte det. Blandt Braintrees kunder er Uber, GitHub og Airbnb.

Skulle der komme en aftale i stand, betyder det ifølge the Registers oplysninger dog ikke, at eBay eller PayPal selv - i hvert fald i første omgang - begynder at acceptere bitcoin.